**Vendimi i PSSP-së për ankesën e**

**N.M. dhe të tjerëve (Nr. 26/08)**

Pas shqyrtimit të mendimit dhe rekomandimeve të Panelit këshillëdhënës për të drejta të njeriut lidhur me ankesën e N.M dhe të tjerëve (Nr. 26/08), më datën 22 prill 2016 kam njoftuar Panelin këshillëdhënës për si në vijim:

* Që në fillim dëshiroj të shpreh mirënjohjen time për punën e Panelit dhe për rekomandimet e dhëna lidhur me ankesën në fjalë.
* Po ashtu, dëshiroj të shpreh keqardhjen për kushtet e këqija shëndetësore që kanë përjetuar ankuesit dhe familjet e tyre në kampet për Personat e Zhvendosur Brenda Vendit (PZhBV).
* Kam pranuar mendimin e Panelit lidhur me “dështimin e UNMIK-ut në respektimin e standardeve të aplikueshme për të drejtat e njeriut për të reaguar ndaj kushteve të këqija shëndetësore, të shkaktuara nga ndotja me plumb në kampet e PZhBV-ve”. Këtë mendim jam duke e shqyrtuar me kujdes.
* Gjithashtu kam marrë parasysh rekomandimin e Panelit që të ndërmarrë hapat e përkatës për pagesën e kompensimit të duhur për dëmet e shkaktuara ndaj ankuesve përkitazi me procedurat para Panelit.
* Njëherësh, dua të përkujtoj se veprimet në fjalë kanë të bëjnë me aktivitetet e institucioneve të themeluara në kuadër të administratës së përkohshme të Kosovës. Si të tilla, po qe se UNMIK-u edhe sot do të vazhdonte të ketë kontroll ndaj këtyre institucioneve, do të kishte qenë në pozitë që t’ia referojë rekomandimet e Panelit këtyre institucioneve në mënyrë që ato të ndërmarrin veprimet e duhura. Unë jam i gatshëm të diskutoj mundësinë e themelimit të mekanizmit për trajtimin e këtyre çështjeve me autoritetet relevante në rrethana duhura.
* Gjithashtu dëshiroj të përkujtoj, ashtu siç Paneli është në dijeni, se pretendimet e ankuesve për dëme materiale janë vlerësuar në kuadër të procesit ekzistues të Kombeve të Bashkuara për pretendimet e palëve të treta.
* Unë po kështu kam ngritur këto çështje në Selinë e Kombeve të Bashkuara dhe do të vazhdoj t’ua tërheq vëmendjen për të njëjtat organeve kompetente të Kombeve të Bashkuara.
* Lidhur me rekomandimin e Panelit që t’i nxisë organet e Kombeve të Bashkuara dhe autoritetet përkatëse në Kosovë që t’i mbrojnë dhe avancojnë të drejtat e Romëve, Ashkalive dhe Egjiptasve (RAE), dua të nënvizoj se UNMIK-u ka ndërmarrë hapa thelbësorë në përmirësimin e kushteve të popullatës RAE në Kosovë. Unë mbes i përkushtuar që të sigurojë se UNMIK-u do të vazhdojë së punuari me këto komunitete dhe së avancuari të të drejtave të tyre, posaçërisht të grave dhe fëmijëve në Kosovë.
* Sa i përket rekomandimeve të Panelit që ndërlidhen më gjerësisht me rolet dhe përgjegjësitë e KB-së në trajtimin e refugjatëve dhe PZhBV-ve, duke përfshirë edhe ato që organet përkatëse të KB-së të avancojnë dhe sigurojnë respektimin e standardeve ndërkombëtare për të drejtat e njeriut, si dhe të sigurojnë shpërndarjen e efektshme të informatave relevante për shëndetin dhe mirëqenien e personave nën përkujdesjen e tyre, duhet të theksoj se sipas nevojës do t’i ndajë të gjeturat dhe rekomandimet e Panelit për këtë rast me bashkëbiseduesit dhe organet përkatëse të Kombeve të Bashkuara.
* Thënë në përgjithësi, dua të përkujtoj se avancimi dhe mbrojtja e të drejtave të njeriut është njëri nga qëllimet thelbësore të Organizatës së Kombeve të Bashkuara. Organizata vazhdon të bëjë përpjekje për fuqizimin e kapaciteteve të operacioneve të saj në terren për t’i kontribuar përmbushjes së të drejtave të njeriut brenda fushave ku mund të bëjnë ndryshime. Në këtë drejtim, UNMIK-u do të vazhdojë me përpjekjet e tij për t’i mbrojtur njerëzit nga e keqja.

 Zahir Tanin

 Përfaqësuesi special i sekretarit të përgjithshëm

 Shef i UNMIK-ut